CELEX: 32013R1181
Language: lt
Date: 2013-11-19 00:00:00
Title: 2013 m. lapkričio 19 d. Tarybos reglamentas (ES) Nr. 1181/2013, kuriuo nustatomas Tarybos reglamentu (EB) Nr. 73/2009 numatytų tiesioginių išmokų už 2013 kalendorinius metus koregavimo koeficientas ir panaikinamas Komisijos įgyvendinimo reglamentas (ES) Nr. 964/2013

22.11.2013   
            
            
               LT
            
            
               Europos Sąjungos oficialusis leidinys
            
            
               L 313/13
            
         TARYBOS REGLAMENTAS (ES) Nr. 1181/2013
   2013 m. lapkričio 19 d.
   kuriuo nustatomas Tarybos reglamentu (EB) Nr. 73/2009 numatytų tiesioginių išmokų už 2013 kalendorinius metus koregavimo koeficientas ir panaikinamas Komisijos įgyvendinimo reglamentas (ES) Nr. 964/2013
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 43 straipsnio 3 dalį,
   atsižvelgdama į Europos Komisijos pasiūlymą,
   kadangi:
   
               (1)
            
            
               2013 m. kovo 25 d. Komisija priėmė pasiūlymą dėl Europos Parlamento ir Tarybos reglamento dėl koregavimo koeficiento nustatymo Tarybos reglamentu (EB) Nr. 73/2009 (1) numatytoms tiesioginėms išmokoms už 2013 kalendorinius metus. Kadangi iki birželio 30 d. Europos Parlamentas ir Taryba šio koregavimo, kaip numatyta Reglamento (EB) Nr. 73/2009 11 straipsnio 2 dalyje, nenustatė, Komisija, vadovaudamasi Reglamento (EB) Nr. 1290/2005 (2) 18 straipsnio 4 dalimi, pati nustatė tą koregavimą Komisijos įgyvendinimo reglamentu (ES) Nr. 964/2013 (3);
            
         
               (2)
            
            
               iš tiesioginių išmokų ir su rinka susijusių išlaidų prognozių 2014 m. biudžeto projekto taisomajame rašte Nr. 2 matyti, kad reikia koreguoti 2014 m. biudžeto projekte numatytą finansinės drausmės priemonių sumą. Rengiant tą taisomąjį raštą vadovautasi 902,9 mln. EUR dydžio finansinės drausmės priemonių suma, įskaitant žemės ūkio sektoriaus krizių rezervo sumą;
            
         
               (3)
            
            
               2013 m. spalio 16 d. Komisija priėmė pasiūlymą dėl Tarybos reglamento siekiant nustatyti naują koregavimo koeficientą tiesioginėms išmokoms už 2013 kalendorinius metus, remiantis Reglamento (EB) Nr. 1290/2005 18 straipsnio 4 ir 5 dalimis;
            
         
               (4)
            
            
               Reglamento (EB) Nr. 1290/2005 18 straipsnio 4 dalimi Komisijai suteikiami įgaliojimai nustatyti tokį koregavimą ir Komisija jais remdamasi parengė Įgyvendinimo reglamentą (ES) Nr. 964/2013;
            
         
               (5)
            
            
               Reglamento (EB) Nr. 1290/2005 18 straipsnio 5 dalyje nustatyta, kad ne vėliau kaip iki gruodžio 1 d. Taryba, remdamasi jos turima nauja informacija, gali pritaikyti tiesioginėms išmokoms taikomą koregavimo koeficientą. Tačiau, atsižvelgiant į 2008 m. gegužės 6 d. Teisingumo Teismo sprendimą byloje C-133/06 (4), tuo išvestiniu teisiniu pagrindu nebegali būti teisėtai remiamasi;
            
         
               (6)
            
            
               SESV 43 straipsnio 3 dalimi Tarybai suteikiami įgaliojimai patvirtinti priemones dėl pagalbos nustatymo. Todėl, taikant finansinę drausmę, ūkininkui pagal paramos paraišką skiriamų tiesioginių išmokų koregavimo koeficientas turėtų būti nustatomas remiantis tuo teisiniu pagrindu;
            
         
               (7)
            
            
               paprastai ūkininkams, pateikusiems paramos paraišką gauti tiesiogines išmokas už vienus kalendorinius metus (N), jos išmokamos per nustatytą mokėjimo laikotarpį finansiniais metais (N + 1). Tačiau valstybės narės turi galimybę, laikydamosi tam tikrų apribojimų, išmokas ūkininkams išmokėti vėliau, pasibaigus šiam mokėjimų laikotarpiui, be jokių terminų. Tokie pavėluoti mokėjimai gali būti atlikti vėlesniais finansiniais metais. Kai finansinė drausmė taikoma konkretiems kalendoriniams metams, koregavimo koeficientas neturėtų būti taikomas mokėjimams, dėl kurių paramos paraiškos buvo pateiktos kitais kalendoriniais metais nei tie, kuriems taikoma finansinė drausmė. Todėl siekiant užtikrinti vienodas sąlygas ūkininkams, tikslinga nurodyti, kad koregavimo koeficientas turėtų būti taikomas tik tiems mokėjimams, dėl kurių paramos paraiškos buvo pateiktos tais kalendoriniais metais, kuriems taikoma finansinė drausmė, nepriklausomai nuo to, kada parama išmokama ūkininkams;
            
         
               (8)
            
            
               2013 m. birželio 26 d. politiniame susitarime dėl bendros žemės ūkio politikos reformos nutarta, kad finansinė drausmė bus taikoma didesnėms nei 2 000 EUR tiesioginėms išmokoms. Be to, sutarta, kad pasibaigus finansiniams metams nepanaudoti asignavimai (jei tokių būtų) būtų išmokami ūkininkams kitais metais su sąlyga, kad bus taikoma finansinė drausmė. Siekiant užtikrinti nuoseklumą, tikslinga kasmet nustatyti tokią pat ribą. Siekiant nuoseklumo su tuo, ką sutarta taikyti ateityje, 2013 kalendoriniais metais finansinė drausmė turėtų būti taikoma panašiai; todėl tikslinga numatyti, kad koregavimo koeficientas taikomas tik didesnėms nei 2 000 EUR sumoms;
            
         
               (9)
            
            
               Reglamento (EB) Nr. 73/2009 11 straipsnio 3 dalyje nustatyta, kad taikant visų naujosiose valstybėse narėse, kaip apibrėžta to reglamento 2 straipsnio g punkte, skiriamų tiesioginių išmokų didinimo, numatyto to reglamento 121 straipsnyje, tvarkaraštį finansinė drausmė turėtų būti taikoma naujosioms valstybėms narėms tik nuo tų kalendorinių metų, kuriais naujosiose valstybėse narėse taikytinų tiesioginių išmokų lygis yra bent jau lygus tokių išmokų lygiui kitose valstybėse narėse. Kadangi 2013 kalendoriniais metais tiesioginių išmokų didinimo tvarkaraštis vis dar taikomas Bulgarijoje ir Rumunijoje, šiuo reglamentu nustatomas koregavimo koeficientas neturėtų būti taikomas šių valstybių narių ūkininkams skiriamoms išmokoms;
            
         
               (10)
            
            
               Reglamentas (EB) Nr. 73/2009 iš dalies pakeistas Kroatijos stojimo aktu. Kadangi 2013 kalendoriniais metais Kroatijai taikomas Reglamento (EB) Nr. 73/2009 121 straipsnyje numatytas tiesioginių išmokų didinimo tvarkaraštis, šiuo reglamentu nustatomas koregavimo koeficientas neturėtų būti taikomas Kroatijos ūkininkams skiriamoms išmokoms;
            
         
               (11)
            
            
               siekiant užtikrinti, kad patikslintas koeficientas būtų taikomas nuo Reglamentu (EB) Nr. 73/2009 nustatytos datos, nuo kurios ūkininkams turėtų būti pradedamos mokėti išmokos, šis reglamentas turėtų būti taikomas nuo 2013 m. gruodžio 1 d.;
            
         
               (12)
            
            
               naujas koregavimo koeficientas turėtų būti taikomas apskaičiuojant visas ūkininkui pagal paramos paraišką, pateiktą už 2013 kalendorinius metus, skiriamas išmokas. Todėl siekiant aiškumo Įgyvendinimo reglamentas (ES) Nr. 964/2013 turėtų būti panaikintas,
            
         PRIĖMĖ ŠĮ REGLAMENTĄ:
   1 straipsnis
   1.   Reglamento (EB) Nr. 73/2009 2 straipsnio d punkte apibrėžtų tiesioginių išmokų, skiriamų ūkininkui pagal už 2013 kalendorinius metus pateiktą paramos paraišką, sumos, viršijančios 2 000 EUR, mažinamos 2,453658 %.
   2.   1 dalyje nustatytas sumažinimas netaikomas Bulgarijoje, Rumunijoje ir Kroatijoje.
   2 straipsnis
   Įgyvendinimo reglamentas (ES) Nr. 964/2013 panaikinamas.
   3 straipsnis
   Šis reglamentas įsigalioja jo paskelbimo Europos Sąjungos oficialiajame leidinyje dieną.
   Jis taikomas nuo 2013 m. gruodžio 1 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2013 m. lapkričio 19 d.
      
         
            Tarybos vardu
         
         
            Pirmininkas
         
         L. LINKEVIČIUS
      
   
   
      (1)  2009 m. sausio 19 d. Tarybos reglamentas (EB) Nr. 73/2009, nustatantis bendrąsias tiesioginės paramos schemų ūkininkams pagal bendrą žemės ūkio politiką taisykles ir nustatantis tam tikras paramos schemas ūkininkams (OL L 30, 2009 1 31, p. 16).
   
      (2)  2005 m. birželio 21 d. Tarybos reglamentas (EB) Nr. 1290/2005 dėl bendrosios žemės ūkio politikos finansavimo (OL L 209, 2005 8 11, p. 1).
   
      (3)  2013 m. spalio 9 d. Komisijos įgyvendinimo reglamentas (ES) Nr. 964/2013 dėl koregavimo koeficiento nustatymo Reglamentu (EB) Nr. 73/2009 numatytoms tiesioginėms išmokoms už 2013 kalendorinius metus (OL L 268, 2013 10 10, p. 5).
   
      (4)  Byla C-133/06 Europos Parlamentas prieš Tarybą, [2008], Rink. I-3189.